Framov moreuz
Framov moreuz ili Fram prolaz (engleski: Fram Strait) je moreuz koji spaja Arktički okean sa Grenlandskim morem i najvažnija je veza Arktičkog okeana sa ostatkom Svjetskog mora. Obuhvata akvatoriju između ostrva Grenland na zapadu i Svalbard na istoku. Ime je dobio po norveškom istraživačkom brodu Fram koji je bio dio ekspedicije koja je istraživala ove vode u periodu 1893.—1912.. Ekspediciju su predvodili Fridtjof Nansen, Otto Sverdrup, Oscar Wisting i Roald Amundsen. Najveći dio godine Framov moreuz je prekriven do jednog metra debelim naslagama leda koje se povremeno tope. Oko 90% ledenih santi koje iz Arktičkog okeana plove ka jugu prolaze kroz Framov prolaz.